Poul Andersen (S), 2010-02-04:
Tak, hr. formand.
SF har fremsat et beslutningsforslag gående på, at man ønsker en handlingsplan fremlagt af regeringen.
Jeg skal indledningsvis sige, at Socialdemokratiet er med i en handlingsplan, og at det også er os bekendt, at de øvrige partier, dog ikke Enhedslisten, er med – en handlingsplan, som vi synes rummer rigtig mange gode ting, for at vi kan få gjort noget ved CO2-udslippet i transportbranchen.
Jeg er nødt til at sige, at der selvfølgelig også her er tale om, at vi skal se det i sammenhæng med, at vi vedtager en aftale om kørselsafgifter for lastbiler.
Men det, som SF lægger op til her, er jo noget, som branchen selv har signaleret at man er utrolig opmærksom på og arbejder med.
Jeg har også noteret mig, at vi er kommet godt fra start, ved at Færdselsstyrelsen har fået god gang i Center for Grøn Transport.
Virksomhederne derude lytter til det, fordi der netop i de ting her er incitamenter til, at man kan se besparelsen på energiforbrug og også kan se, at man er nødt til at medvirke til de her ting.
Der er klare og tydelige signaler fra Dansk Transport og Logistik med de nogle og fyrre forslag, de har lagt frem.
Det, som jeg også gerne vil fremhæve her, er, at International Transport Danmark jo netop har lavet en fond til, at man skal gå ind og være med til at omstille hele branchen.
Fagforeningen 3F, som organiserer chaufførerne, er med inde over de her ting, også i forhold til at der bliver lavet de fornødne uddannelser, for at der kan blive fulgt op på det her.
Det kan jo ikke nytte noget, at der er nogle signaler fra arbejdsgiverside eller fra anden side, uden at man også konkret kan udmønte det derude, hvor det fungerer i hverdagen.
Men det, der er utrolig vigtigt i den her sammenhæng, er jo, at man gør sig klart, at transportbranchen er hele fundamentet for, at vores samfund kan fungere i dagligdagen.
Det er ikke kun et spørgsmål om transport af varer.
Der ser vi altså i Socialdemokratiet sådan på det, at det er utrolig vigtigt, at det foregår under ordnede forhold, at det er danske chauffører, som kører med det her.
Der vil jeg gerne sige til fru Pia Olsen Dyhr, at der i dag jo er en stor udflagning af lastbiler.
De holder lige nede syd for grænsen, og det er heller ikke danske chauffører, der er på alle vogne.
Hvis man kommer til at køre i overhalingsbanen på motorvejen, kan man aflæse de nummerplader, der er på lastbilerne.
For mit vedkommende kan jeg sige, at jeg i hvert fald gennem årene har set en stigende tendens til, at der er helt andre nationaliteter på de nummerplader end dansk og tysk.
Det er gamle østeuropæiske lande, og jeg vil sige, at de biler, der bliver kørt med der, altså ikke er nogle, der lugter særlig godt i alle tilfælde.
Derfor er det vigtigt, at vi får lavet den her omstillingsproces på en rigtig og fornuftig måde og også erkender, at der er mange af de her ting, som vi skal og kun kan løse i EU-regi.
Ellers lægger vi hele branchen totalt ned.
Derfor er det vigtigt for os, at vi får skærpede kontroller af det her, at vi bruger syningshallerne til også at gå ind og få afstemt, at der er opfølgning på de ting, så vi ikke har gamle lastbiler kørende fremover, og så vi får skærpet det den vej rundt, også med miljøgodkendelser.
Miljøzoner har vi jo fået indført, også i Danmark.
Så for os er det et spørgsmål om, at vi følger de her ting til dørs, står ved den aftale, vi har.
Vi erkender fuldt og helt, at erhvervet og organisationerne er utrolig positive, og den positivitet er selvfølgelig også skabt ved, at den diskussion ikke er startet i går.
Det er en proces, der har kørt, og den er inde i en rigtig positiv gænge, og det følger vi op på.
Derfor vil jeg også sige til fru Pia Olsen Dyhr, at i de videre forhandlinger, der skal være fremover på transportområdet, er vi lige så opmærksom som SF på, at de her ting selvfølgelig skal justeres efter de behov, der måtte være.
For os er det vigtigt, at der er et stort flertal bag i Folketinget, for det siger også noget om, at den proces vil køre videre i årene fremover.
Så derfor fastholder vi vores tilsagn til den aftale, vi har, og kører videre ud fra den.
Derfor må jeg sige til fru Pia Olsen Dyhr, at der er rigtig mange gode ting i det beslutningsforslag, men en ny handlingsplan er ikke lige det, vi ønsker her og nu.
Lad os nu fortsætte den proces og så bygge videre på de ting.